Sergi Vallès dirigirà l’obra que Líquid Dansa preveu estrenar a l’octubre | BonDia Diari digital d'Andorra.
Dg., 08/05/2011 - 16:44
Sergi Vallès dirigirà l’obra que Líquid Dansa preveu estrenar a l’octubre
Sergi Vallès dirigirà el nou espectacle de la companyia Líquid Dansa. Un muntatge en què el teatre i la dansa van de la mà i en què l’humor és el gran protagonista.
Basat en el llibre de la periodista Eve Ensler Los monólogos de la vagina, Vallès ‒director de l’última edició d’Els pastorets de Sant Julià de Lòria‒ n’ha fet l’adaptació dramatúrgica.
A partir dels textos del llibre d’Ensler es podrà gaudir de les coreografies creades per Líquid Dansa, que combinaran amb la faceta d’actrius. El títol escollit és ben explícit: Això té cony/a. I és que, tal com explica Vallès, “és una obra en què es parla de tot el que representa la vagina per a la dona, basat en els mateixos monòlegs que inclou l’autora al llibre”. De fet, Ensler va escriure aquest llibre després d’haver entrevistat més de 200 dones sobre sexe, relacions amoroses i violència domèstica i Vallès n’ha aprofitat les històries més divertides per adaptar-les al seu espectacle.
Judit Villaró, Anna Frases, Mònica Vega, Verònica Pérez ‒totes elles membres de la companyia‒ completaran el repartiment, en què també col·laborarà Maite Castro, presidenta de Líquid Dansa. La companyia fa més d’un mes que assaja i la idea és tenir l’obra enllestida al juny. Un cop enllestida es prendran un descans a l’estiu per reprendre el projecte al setembre i poder-lo estrenar a l’octubre. I és que, de fet, pel que fa a l’estrena aquesta mateixa setmana, la companyia mantindrà una reunió en què sabran la data exacta i si finalment es podrà fer al Teatre Comunal.
Per Mònica Vega, membre de Líquid Dansa, Això té cony/a és el resultat de les ganes que la companyia tenia de fer alguna cosa en què l’humor fos el plat fort. I és que, tal com recorda Vega, el darrer treball de Líquid Dansa va ser Pensa/ment, que es va estrenar ara fa un any aproximadament, “una obra molt dura que va donar peu que centréssim els nous projectes a fer alguna cosa molt diferent, descobrir nous registres, anar cap a la vessant més teatral i, sobretot, interpretar i no deixar mai la dansa de banda i fer alguna cosa amb una gran dosi d’humor”.
Això té cony/a és un muntatge molt fresc amb un gran toc d’humor, expliquen des de la companyia, i s’hi trobaran diferents estils, pinzellades de hip-hop, jazz i funk, entre molts altres. Un muntatge que Vega definia com a “molt contemporani” i amb què es retroben amb un director amb el qual havien treballat per a la representació d’Els pastorets de Sant Julià de Lòria.